AlexejDobrolubov/national_council_slovak_2010 huggingface dataset:
6. schôdza NR SR-1. deň-streda- B popoludní
Dátum: 2010-09-08
Poslanec: Blanár, Juraj (SMER - SD)
Druh vystúpenia: Vystúpenie s faktickou poznámkou

71. Vážený pán poslanec Maďarič, ja plne podporujem všetky slová, ktoré ste povedali vo svojom vystúpení, a zdá sa, že sa ukázalo, že tu sa neposudzuje socha podľa historických prameňov, ale podľa toho, ako kto pozná postavenie koňa, ako kto si pamätá z predchádzajúceho obdobia, kde stála socha Stalina atď., namiesto toho, aby sa viedla vecná debata napríklad o zložení komisie, čo hovoril pán poslanec Jarjabek. Veď predsa dať tam jedného odborníka z toho obdobia a dopredu vedieť, že sú to všetko ľudia, ktorí sa vyjadrili negatívne voči tejto soche, no tak jasný výsledok sa musel očakávať. Nedať tam napríklad profesora Kučeru, ktorý sa cieľavedome a dlhodobo zaoberá touto témou, to asi si zvykáme, že takéto iné názory sú neni dôležité a napokon v rámci nového prístupu k demokracii nie je potrebné ich poznať tak, ako ani poznať názor predsedu Najvyššieho súdu tu v tomto parlamente, pretože to nám nevyhovuje. Nuž a niektorí pripomínajú 50. roky a potom tie roky oteplenia, nuž ale potom urobme komisiu aj na všetky sochy, čo urobil pán Kulich. Aj tú, ktorá je teraz pred parlamentom. Veď tá je urobená rovnako pánom profesorom. Chcete v tom pokračovať, pán predseda parlamentu? Asi áno. Nuž ak by sme takto pokračovali ďalej, tak potom by sme museli prehodnotiť aj všetky sochy prvého československého prezidenta T. G. Masaryka, ktorý napríklad, keď mal nejaký hriech, vyznamenal najvyšším štátnym vyznamením prvej Československej republiky Benita Mussoliniho. Ideme takýmto spôsobom? Takže, pán poslanec, plne sa podpisujem aj ja pod tie slová, čo ste povedali, pretože neodznievajú tu žiadne argumenty, len pseudoodborné argumenty. Ďakujem.
6. schôdza NR SR-1. deň-streda- B popoludní
Dátum: 2010-09-08
Poslanec: Blanár, Juraj (SMER - SD)
Druh vystúpenia: Vystúpenie s faktickou poznámkou

23. Vážený pán predseda parlamentu, očakával som, že vaša obhajoba bude naozaj vecná, ale uchýlili ste sa naozaj k neúctivým pomenovaniam, ktoré nielenže nepatria do slovníka druhého najvyššieho ústavného činiteľa, ale myslím si, že možno ani poslanca. Hovorili ste o pomätenosti vyzerajúce a amaterizme politickom. Nuž, ak vy hovoríte, že "ovplyvniť" znamenalo "dohliadať" alebo niečo iné, mám taký pocit, že namiesto toho miesta, ktoré ste zrušili v Bruseli, by ste asi potrebovali zamestnať niekoho, kto bude vykladať vaše vyjadrenia, pretože vždy, keď niečo poviete, potrebujete to dovysvetľovať. A v prípade, že by sme nezvolali túto mimoriadnu schôdzu, tak by sme sa ani nedozvedeli, že ako ste to vlastne mysleli. Ale predpokladám, že nebudeme musieť takto zvolávať schôdze, lebo budete mať niekoho, ktorý bude dovysvetľovať vaše faux pas a vaše vyjadrenia. Pretože druhý najvyšší ústavný činiteľ by mal vedieť, čo má povedať, komu to má povedať, ako to má povedať a správne formulovať bez toho, aby to potom musel vysvetľovať, pretože reprezentujete Slovenskú republiku, nielen tento parlament, ale i Slovenskú republiku.
3. schôdza NR SR - 5. deň - utorok - B. popoludní
Dátum: 2010-08-10
Poslanec: Blanár, Juraj (SMER - SD)
Druh vystúpenia: Vystúpenie s faktickou poznámkou

26. Ďakujem. Vážená pani poslankyňa, som si s pozornosťou vypočul vás príspevok a dovoľte mi, aby som tiež prispel k tomu, čo ste hovorili, o vecnom tóne. Keď ste spomínali, že rétorika minulého týždňa oslabuje pozíciu občana, ja sa domnievam, že oslabuje pozíciu občana aj to, že keď hovoríte o štvorkoalícii, a pritom pred chvíľou pán poslanec Zajac priznal, že zastupuje stranu OKS, čiže de facto je to päťkoalícia. Tak toto si myslím, že je dôkaz toho, že to oslabuje pozíciu občana. Ale nie o tom som chcel hovoriť. Zdravotníctvo je naozaj vec, kde sme na jednej lodi, a teraz hovorím ako človek, ktorý ma pod sebou štyri nemocnice. A vy, pani poslankyňa, ste aj počas minulého obdobia boli vo vláde, kde vláda postupne odštátnila mnoho zaujímavých a veľmi lukratívnych výkonov, ktoré dnes sú v súkromných rukách. Tam sú tie finančné prostriedky, ktoré potrebujeme do zdravotníctva, pretože ostatné všetky výkony ostali práve tie, ktoré sú menej lukratívne z hľadiska toho, aby mohli priniesť finančné prostriedky. A ja vám zatlieskam, pani poslankyňa, budem veľmi pozorne pozorovať vaše hodnotenia aj súčasného pána ministra, keď budete takéto veci odstraňovať, aby tu vznikol naozaj primeraný zisk a mohli sa financovať aj iné výkony, ktoré sú naozaj veľmi dôležité. Keď hovoríme o životnom prostredí, tak krátko chcem povedať, pani poslankyňa, rovnako sme sa ešte vo volebnom období roku 2002 - 2006 bavili o obmedzení práv vlastníkov pozemkov a ja budem veľmi rád, pokiaľ táto vláda pomôže tento problém vyriešiť.
3. schôdza NR SR - 5. deň - utorok - B. popoludní
Dátum: 2010-08-10
Poslanec: Blanár, Juraj (SMER - SD)
Druh vystúpenia: Vystúpenie s faktickou poznámkou

8. Ďakujem. Vážený pán poslanec, väčšinu otázok povedal môj predrečník vo faktickej poznámke, ale predsa len mal som pocit, ako keby ste čítali z nejakej veľkej knihy, ako keby tu na Slovensku boli nedodržiavané ľudské práva, neboli dodržiavané základné pravidlá medzinárodnej dohody pre národnostné menšiny. A práve naopak, domnievam sa, že Slovensko môže byť príkladom pri dodržiavaní a, by som povedal, pri kreovaní základných podmienok pre to, aby sa tu mohli národnostné menšiny rozvíjať. A o to viacej ma to mrzí, pretože vy ste už dlhodobo pôsobili vo výboroch, ktoré sa tým zaoberajú. Mohli ste nadefinovať, kde konkrétne došlo k tým katastrofickým situáciám, o ktorých ste vy písali. Moja skúsenosť, o ktorých ste vy hovorili, moja skúsenosť je skôr taká, že ak tu je nejaký problém, tak je tu problém politickej reprezentácie, ktorá sa snaží zneužiť národnostné cítenie a národnostnú problematiku len pre svoj politický cieľ. A myslím si, že vy ste toho príkladom. A vaša strana rovnako. Ďakujem.
3. schôdza NR SR - 3. deň - štvrtok - B. popoludní
Dátum: 2010-08-05
Poslanec: Blanár, Juraj (SMER - SD)
Druh vystúpenia: Vystúpenie s faktickou poznámkou

Vážený pán minister. Dobre sa to počúvalo, ale treba povedať aj to "bé". Môžete mať akúkoľvek právnu subjektivitu nemocnice. Pokiaľ nemáte zdroje, a tie zdroje sa dnes generujú práve zo zdravotného poistenia, a obava je práve z toho, že keď sa nezlepší toto financovanie, môžete mať kontrolu sprava-doľava, akúkoľvek, ba naopak, je tu obava z toho, že akciové spoločnosti, tak ako sa to ukázalo aj v prípade privátnych, čiže súkromných zdravotných poisťovní, si vybrali tie profitabilné veci, pretože za predchádzajúcej vlády alebo predchádzajúcich vlád pána Dzurindu, tie najlukratívnejšie veci, ktorým sa hovorí zlaté vajíčka, boli sprivatizované. A tam už nedokáže urobiť nikto s tým nič, pretože už to niekto iný má v súkromných rukách. Takže, na toto trebalo rovnako odpovedať, ale nepočul som na to odpoveď, pán minister, hovoríte len o kontrolách, a tak ďalej, ja budem vám tlieskať, pokiaľ z toho zdravotného poistenia získate viac peňazí natoľko, aby sa dokázali financovať aj také diagnózy, aj také výkony, ktoré nie sú profitabilné, ale sú potrebné pre každého pacienta. Ďakujem.
3. schôdza NR SR - 2. deň - streda - B. popoludní
Dátum: 2010-08-04
Poslanec: Blanár, Juraj (SMER - SD)
Druh vystúpenia: Vystúpenie s faktickou poznámkou

Ďakujem pekne. Vážený pán poslanec Mikolaj, ja by som sa dotkol dvoch častí, o ktorých ste hovorili. A je to predovšetkým doprava. Ja sa rovnako stotožňujem s tým, že v programovom vyhlásení vlády, a už som to tu hovoril, je nejasne a nedostatočne definované to, čo chce z hľadiska výstavby infraštruktúry urobiť táto koalícia. Mám z toho obavy aj preto, že v podstate mám pocit , že v podstate KDH nechcelo mať dopravu, chcelo riadiť eurofondy a dnes na tomto ministerstve budú dve veľmi významné oblasti, o ktoré sa treba významne starať. Ja chcem držať palce tým, ktorí to budú riadiť, aby to naozaj zvládli. A sú to významné oblasti pre rozvoj ekonomiky. A mám z toho trošku obavy aj z hľadiska toho, čo je tam nadefinované. No a ešte k tomu, čo ste hovorili. že ste zvedavý, keď sa bude privatizovať, či sa predajú tie firmy, o ktorých sa hovorí v programovom vyhlásení, štátnym firmám z iných krajín. Chcem len pripomenúť, že také príklady tu už máme. Predsa bola predaná energetika štátnej firme Électricité de France, rovnako aj plynárenský priemysel, a to firme Gaz de France. Čiže ak niekto tu hovorí, že štát je zlý vlastník, tak hovorí o tom, že vláda, ktorá práve je pri riadení tohto štátu, tak tá je zlý vlastník. Ďakujem.
3. schôdza NR SR - 2. deň - streda - B. popoludní
Dátum: 2010-08-04
Poslanec: Blanár, Juraj (SMER - SD)
Druh vystúpenia: Vystúpenie s faktickou poznámkou

Ďakujem za slovo. Dovoľte, aby som aj ja sa pokúsil na tie veci, ktoré povedal pán minister, zareagovať. Najskôr by som sa chcel vyjadriť k tomu, že vláda Roberta Fica neurobila nič a že nič tu nezanechala. Nuž museli sme robiť také veci, že sme museli dôchodcov vracať do systému, z ktorého ste ich vy vyhodili. A dokonca bol tam aj nález Ústavného súdu. A takto by som mohol menovať mnohé iné veci, ktoré sme museli naprávať. Hovorili ste o tom, že ste nám zanechali plnú špajzu. Tak dovoľte mi, aby som ten obraz využil a trošku ho doplnil. Zachovali ste nám plnú špajzu v sprivatizovanom monopolnom podniku, kde sa rozpadávali regály a kľučku ten majiteľ monopolný zobral pre istotu, pretože bolo treba šetriť, aby boli čo najväčšie zisky. No a, samozrejme, jedine o čom rozprávali, tak bolo zvyšovanie ceny energie. A to je aj odpoveď pánovi poslancovi Janišovi, ktorý hovoril o tom, že majú vyššie zisky monopoly. Však o to im ide, práve o to. Ja by som mohol mnoho príkladov povedať, kde napr. v energetických podnikoch sa žije z holej podstaty a neinvestuje sa ani do základnej reprodukcie to, čo sa investovalo predtým. A to nás všetko dobehne, ale to už tu možno vy nebudete. Neurobili sme nič. Ja pripomeniem ešte tie diaľnice, čo tu bolo povedané. Vláda Roberta Fica bola dostatočne fundovaná na to, aby si do programového vyhlásenia vlády priamo uviedla číslo, že postaví 100 kilometrov diaľnic. Ja to číslo u vás nevidím žiadne. Postavilo sa ich dokonca viacej, ako bolo konštatované, ale, samozrejme, vytrhávate z kontextu, že premiér chcel ešte naviac nad programové vyhlásenie vlády urobiť, ale programové vyhlásenie bolo splnené. Ale keď si zoberiete len to, čo sa urobilo na Kysuciach, že úsek, ktorý v roku 1998 bola zastavený, ste dokončili až v roku 2005, tak to hovorí samo za seba.
28. schôdza NR SR - 5.deň - A. dopoludnia
Dátum: 2012-02-07
Poslanec: Brocka, Július (KDH)
Druh vystúpenia: Vystúpenie s faktickou poznámkou

36. Vážený pán predsedajúci, ja by som chcel doplniť môjho kolegu Antona Marcinčina a vyzvať s istým návrhom predkladateľov tohoto bodu programu. My dnes rokujeme na poslednej regulárnej plánovanej schôdzi Národnej rady. V teple, v teplúčku rokujeme o zásadnom radikálnom znižovaní štátnej pomoci tým, ktorí sú najviac ohrození. A osobitne dnes, možno v niektorých častiach je živelná pohroma. Možno by sme mali prijať vyhlásenie, aby vláda, príslušné ministerstvá urobili opatrenia, aby na Slovensku nepomrzli desiatky, možno stovky ľudí, ktorí rozoberajú možno dnes svoje drevenice, aby mali čím kúriť, a ja si uvedomujem, že zámer, ktorý viedol predkladateľov k novele tohto zákona je, je dôvodný, ale myslím si, že s takýmto návrhom musí prísť vláda. To je tak vážne rozhodnutie, s takýmito nemôžu prichádzať poslanci Národnej rady. A preto si myslím, že v tejto chvíli by páni poslanci urobili lepšie, ak by svoj návrh stiahli, aby sme o ňom vôbec nehlasovali. Ak neurobíme nič iné.
28. schôdza NR SR - 3.deň - B. popoludní
Dátum: 2012-02-02
Poslanec: Brocka, Július (KDH)
Druh vystúpenia: Vystúpenie s faktickou poznámkou

32. Páni kolegovia, pán kolega Matovič, nevkladajte mi do úst vaše slová. Ja mojich voličov nepovažujem za infantilných, to som nepovedal, ale vás za infantilného považujem. A dokonca nie za infantilného. Vy sa správate ako hacker. Dokonca by som povedal, že vy sa správate ako politický terorista. (Potlesk.) Pán kolega, čo si to dovoľujete, čo si to dovoľujete nás vydierať? My teraz rokujeme o návrhu, ktorý podalo aj Kresťanskodemokratické hnutie. Čo si to dovoľujete? Takýmto spôsobom ako vydierať iného človeka? Toto nie je infantilné? (Reakcia na výkrik z pléna.) A čo tým chcete povedať?(Prerušenie vystúpenia predsedajúcim.) Hort Milan, podpredseda NR SR Pán poslanec Matovič, nechám vás vykázať! Naozaj vás nechám vykázať. Brocka, Július, poslanec NR SR Pán kolega, neviete sa primerane správať, pán kolega. A musím povedať, že za ten rok a pol, čo ste v parlamente, sa z toho pozitívneho dosť málo na vás nalepilo. Veľmi málo ste sa naučili z toho, čo je náplňou a úlohou poslanca Národnej rady. A to je mi veľmi ľúto, pán kolega. Naozaj.
28. schôdza NR SR - 3.deň - B. popoludní
Dátum: 2012-02-02
Poslanec: Brocka, Július (KDH)
Druh vystúpenia: Vystúpenie v rozprave

26. Dámy a páni, nestihol som sa prihlásiť faktickou poznámkou na vystúpenie pána Matoviča, tak dovoľte, aby som to, čo som chcel povedať vo faktickej, povedal teraz v rozprave. Dámy a páni, ja som poslancom Národnej rady už niekoľko volebných období, ale nikdy v živote ma nenapadlo, aby som zaparkoval auto na zakázanom mieste alebo dokonca na prechode. Ja si myslím, že to môže urobiť človek len, keď je vo veľkej núdzi. Robia to mafiáni alebo to robia blázni. (Potlesk.) A teraz tá druhá poznámka. Priatelia, ja som sa tak isto nestretol s takými infantilnými nápadmi od ústavného činiteľa a chcem sa ospravedlniť mojim voličom, ak som na ich maily nemohol odpovedať, pretože som ich omylom ja alebo moje deti vyhodili do koša pretože tisíce mailov, ktoré som si našiel vo svojej schránke po víkende, no, to proste ma v živote nenapadlo takýmto spôsobom ochromovať činnosť iných kolegov v práci. Čiže, moji milí voliči, ak som náhodou nereagoval na váš mail, pretože som ho nestihol prečítať alebo že som ho omylom vyhodil, tak poďakujte sa za toto pánu kolegovi, ktorý prichádza s takýmito infantilnými nápadmi. Ďakujem za vašu pozornosť. (Potlesk.)
26. schôdza NR SR - 6.deň - B. popoludní
Dátum: 2011-12-07
Poslanec: Brocka, Július (KDH)
Druh vystúpenia: Vystúpenie s faktickou poznámkou

Pán poslanec Matovič, vy pravdepodobne veríte všetkému tomu, čo hovoríte. Chcem sa vás spýtať, či viete, ako sa povie iným slovom zlodej myšlienok. Plagiátor je ten človek, čo kradne iné myšlienky, ale priznám sa, že viackrát som to už od vás počul, ale som na to nereagoval. Ale vy ste to znovu zopakovali, ako ste na Koaličnej rade vy presadili, že vianočný príspevok táto vládna koalícia nebude rušiť. Pán kolega Matovič, zhodou okolností na tej Koaličnej rade som bol aj ja, keď minister financií informoval ostatných o možných aj nepopulárnych opatreniach, ktoré treba urobiť v súvislosti s ozdravením verejných financií. A ja som mu vtedy povedal, že s vianočným príspevkom aby sme nehýbali. A všetci s tým súhlasili, pán kolega Matovič. A keď som si potom prečítal v tom vašom inzertnom časopise, že to ste prebojovali vy, ktorí ste tam boli, po slovensky povedané, piatym kolesom na voze, tak som sa nestačil diviť. Pán kolega Matovič, ak minister financií je klamár, tak vy ste obyčajný zlodej, zlodej myšlienok, zatiaľ.
26. schôdza NR SR - 5.deň - A. dopoludnia
Dátum: 2011-12-06
Poslanec: Brocka, Július (KDH)
Druh vystúpenia: Vystúpenie v rozprave

69. Pán kolega, KDH, poslanci Kresťanskodemokratického hnutia budú hlasovať za rozpočet s deficitom, aký predkladá minister financií, to je to podstatné a najpodstatnejšie a myslím si, že ak tak budú hlasovať aj ostatní poslanci v tejto sieni, tak to prispeje k zvýšeniu kredibility našej krajiny. Tie diskusie predtým ako návrh príde do parlamentu, určite sú užitočné, prospešné, nakoniec sme to vyhodnotili väčšina tak, že aj v tejto podobe je to rozpočet, ktorý znamená pre občanov aj nepríjemné veci, aj šetrenie, aj škrtanie. A, samozrejme, má to aj svoje politické súvislosti. A keď žijeme v dobe, že tá najsilnejšia opozičná strana sa na nás díva, by som povedal tak, že čím horšie, tým lepšie, no tak si myslím, že aj rozpočet so schodkom 4,6 percenta v danej situácii je umenie možného.
28. schôdza NR SR - 1.deň - B. popoludní
Dátum: 2012-01-31
Poslanec: Bublavý, Dušan (SMER - SD)
Druh vystúpenia: Vystúpenie s faktickou poznámkou

209. Ďakujem za slovo. Pán poslanec Blanár má absolútnu pravdu, že ministerstvo zdravotníctva sa hlavne sústredilo na transformáciu nemocníc a potom postupnú privatizáciu. Čiže nezvládlo ani štrajk lekárov, akosi sa pozabudlo na riešenie platov zdravotných sestier a ďalších zdravotníckych zamestnancov a teraz ako a z čoho pokryť potrebné finančné zdroje na mzdy. Z čoho navýšenie a odkiaľ si finančné zdroje zabezpečia zadlžené nemocnice samosprávnych krajov. Budú súhlasiť súkromné zdravotné poisťovne s navýšením na platy? Ako vôbec dopadnú nemocnice vyšších územných celkov, keď štát nemá v pláne udržať tieto nemocnice. Ako vieme, tie výkony neboli takým spôsobom vyplácané samosprávnym krajom týmto nemocniciach, ako iným, tým niektorým štátnym. Začnú a začínajú nám ničiť tieto nemocnice ešte exekútori, ktorí, tí budú mať z toho najlepší biznis. A čo tí ľudia, ktorí nám žijú v regiónoch? Kto im podá tú nejakú zdravotnú starostlivosť, keď nám tieto skrachujú, a to naozaj hrozí. Ďakujem za pozornosť.
26. schôdza NR SR - 9.deň - B. popoludní
Dátum: 2011-12-13
Poslanec: Bublavý, Dušan (SMER - SD)
Druh vystúpenia: Vystúpenie s faktickou poznámkou

24. Správne podotkol pán poslanec a župan Žilinského samosprávneho kraja Juraj Blanár, že verejné nemocnice sú všetky nemocnice. Čiže štátne, ale aj nemocnice, ktoré patria pod správu samosprávnych krajov. Ale ako sa vláda a vládna koalícia zachovala? V oddlžovacom procese boli len nemocnice štátne. Zabudlo sa na nemocnice vyšších územných celkov zámerne? Alebo si vládni umelci myslia, že samosprávne nemocnice majú čarovný prútik? A sľúbené navýšenie platov od premiérky, ktorý dala sľub zdravotníckym odborom o navýšení platov, ale nikto nerieši navýšenie platov v nemocniciach vyšších územných celkov. A z čoho budú tieto platy navýšené? Alebo to vyrieši zamýšľaná transformácia alebo privatizácia? Lebo určite to bol hlavný zámer vládnej koalície. Ďakujem za pozornosť.
26. schôdza NR SR - 7.deň - A. dopoludnia
Dátum: 2011-12-08
Poslanec: Bublavý, Dušan (SMER - SD)
Druh vystúpenia: Vystúpenie s faktickou poznámkou

42. Ďakujem za slovo. Pán poslanec Blanár výstižne upozornil na potrebu vykonania komplexného auditu verejnej správy. A súčasťou tejto verejnej správy je štátna správa a samospráva. A tu je potrebné ozaj pripomínať, že samospráva dostala do vienka štyritisícpäťsto prenesených kompetencií, ktoré nie sú všetky pokryté finančnými zdrojmi od štátu. A ja už som tu vyše roka, rok aj štvrť, a ja to stále pripomínam, že netreba zabúdať na obce, ktorej súčasťou sú všetci obyvatelia. Obce a mestá potrebujú, aby sa mohli rozvíjať. A na tento rozvoj je potrebné finančné zdroje, ktoré musia vynakladať na tieto prenesené kompetencie. Ako môžeme využívať eurofondy, keď financie nám chýbajú, lebo ich musíme dávať a vykonávať namiesto štátu určité úkony. A by bol veľký hriech, aby sme nevyužili možnosť eurofondov, ktoré nebudú donekonečna, že treba si uvedomiť, aby sa obce mohli rozvíjať, aby mohli zrekonštruovať základné školy, materské školy, urobiť rekonštrukciu ciest, kultúrnych stánkov, športových stánkov a rozvíjať sa, na to potrebujú financie a nesmie im ich uberať štát. Ďakujem za pozornosť.
26. schôdza NR SR - 6.deň - A. dopoludnia
Dátum: 2011-12-07
Poslanec: Bublavý, Dušan (SMER - SD)
Druh vystúpenia: Vystúpenie s faktickou poznámkou

Veľmi pekne ďakujem poslancovi Ľubovi Želiezkovi, že spomenul aj vidiecky šport. A skutočne dlhodobo sledujem, že vidiecky šport je veľmi slabo dotovaný, terajšou vládou že to je celkom na okraji záujmu. Ak by obce, starostovia zo svojich rozpočtov nepodporovali športové hnutie vo svojich obciach zo svojich biednych rozpočtov, ktoré čím ďalej, tým sú slabšie, tak by šport ako taký na vidieku zmizol. A to podotýkam, že ak je obecné zastupiteľstvo a starosta len troška nadchnutý pre šport, futbal, tak to funguje. Ale ak je v obci menej športovo naladené obecné zastupiteľstvo, tak tam šport celkom vymizne. A tu si treba uvedomiť, bolo to spomenuté, že mládež je lepšie podporovať, aby športovala, ako niekde sa nejakým spôsobom pustila do fajčenia omamných látok alebo pichania si drog. Takže by som bol veľmi rád, aby sa zmobilizoval aj štát a podporoval samosprávy nejakými dotáciami, aby ten šport naozaj mohol fungovať. Ďakujem.
26. schôdza NR SR - 5.deň - B. popoludní
Dátum: 2011-12-06
Poslanec: Bublavý, Dušan (SMER - SD)
Druh vystúpenia: Vystúpenie s faktickou poznámkou

84. Ďakujem pekne za slovo. Pokúsim sa nadviazať na kolegu Petráka, ktorý vystihol všetky nedostatky, ktoré tento rozpočet má voči obciam. Predložený návrh rozpočtu je nedostatočný z pohľadu samosprávy. Uvediem príklad v oblasti vodného hospodárstva, ktoré tu tiež spomínal pán kolega Petrák. Že v prístupových dohovoroch sa Slovensko zaviazalo, že do roku 2015 musia mať obce nad dvetisíc obyvateľov vybudované zásobovanie kvalitnou pitnou vodou, čističky odpadových vôd a kanalizácie. A ak by sme mali tento záväzok splniť, musel by sa asi stať zázrak. A, samozrejme, za nesplnenie bude Slovensko sankcionované. Tento návrh rozpočtu vôbec tieto skutočnosti nezohľadňuje a obávam sa, tak ako nastal kolaps v zdravotníctve, tak skolabuje aj samospráva, lebo už neunesie tých 4500 prenesených kompetencií bez dodatočného finančného krytia od štátu. To by si už mala vláda uvedomiť a preniesť to do štátneho rozpočtu. Ďakujem za pozornosť.
26. schôdza NR SR - 3.deň - B. popoludní
Dátum: 2011-12-01
Poslanec: Bublavý, Dušan (SMER - SD)
Druh vystúpenia: Vystúpenie s faktickou poznámkou

62. Ďakujem za slovo. Chcem podporiť kolegu, pána poslanca Blanára, keď kritizuje, že návrh zákona nepočíta s odpustením daní z príjmu z predaja obecného majetku, keďže obce predajom majetku vlastne plátajú diery vo svojom rozpočte. A všetky nedostatky finančných zdrojov prenesených kompetencií, ktoré obce a mestá dostali do svojho vienka. Ja by som bol veľmi rád, ak by prišlo odpustenie daní i z predaja obecného majetku. Prosím všetkých poslancov, ktorí chcú pomôcť obciam a mestám, aby prežili, aby podporili odpustenie tohto poplatku z predaja. Ďakujem.
26. schôdza NR SR - 3.deň - B. popoludní
Dátum: 2011-12-01
Poslanec: Bublavý, Dušan (SMER - SD)
Druh vystúpenia: Vystúpenie s faktickou poznámkou

8. Áno, ďakujem za slovo. Pán poslanec Ondruš keď vie, že koľko percent úhrady sú schopní klienti, občania, ktorí sú odkázaní na umiestnenie do zariadenia sociálnych služieb, lebo tých 50 percent nebudú mať z čoho zaplatiť. A nakoľko je veľa dôchodcov s minimálnym dôchodkom, preto by mal byť zohľadnený aj ich príjem a príjem klienta a aj posúdenie by malo byť niekedy individuálne. Ďakujem.
26. schôdza NR SR - 1.deň - B. popoludní
Dátum: 2011-11-29
Poslanec: Bublavý, Dušan (SMER - SD)
Druh vystúpenia: Vystúpenie s faktickou poznámkou

Pán poslanec Podmanický, ale aj pán kolega Petrák zdôvodnili, prečo by nemal byť tento zákon schválený. A naozaj tu hrozí, že po jeho schválení príde k chaosu v obciach, keďže je naozaj krátky čas na to. Ja poprosím, aby to poslanci zodpovedne zvážili a nepodporili tento zákon. Ďakujem.